CELEX: 32018R1936
Language: sk
Date: 2018-12-10 00:00:00
Title: Vykonávacie nariadenie Komisie (EÚ) 2018/1936 z 10. decembra 2018, ktorým sa mení vykonávacie nariadenie (EÚ) č. 371/2011, pokiaľ ide o maximálny limit dimetylaminoetanolu (DMAE) (Text s významom pre EHP)

11.12.2018   
               
               
                  SK
               
               
                  Úradný vestník Európskej únie
               
               
                  L 314/34
               
            
         VYKONÁVACIE NARIADENIE KOMISIE (EÚ) 2018/1936
         z 10. decembra 2018,
         ktorým sa mení vykonávacie nariadenie (EÚ) č. 371/2011, pokiaľ ide o maximálny limit dimetylaminoetanolu (DMAE)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2 a článok 13 ods. 3,
         keďže:
         
                     (1)
                  
                  
                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.
                  
               
                     (2)
                  
                  
                     Používanie sodnej soli dimetylglycínu ako kŕmnej doplnkovej látky pre kurčatá na výkrm bolo povolené na desať rokov vykonávacím nariadením Komisie (EÚ) č. 371/2011 (2).
                  
               
                     (3)
                  
                  
                     V súlade s článkom 13 ods. 3 nariadenia (ES) č. 1831/2003 v spojení s jeho článkom 7 držiteľ povolenia navrhol zmenu podmienok povolenia, a to úpravou výrobného procesu. K uvedenej žiadosti boli priložené príslušné podporné údaje. Komisia túto žiadosť postúpila Európskemu úradu pre bezpečnosť potravín (ďalej len „úrad“).
                  
               
                     (4)
                  
                  
                     Úrad vo svojom stanovisku zo 17. apríla 2018 (3) dospel k záveru, že kŕmna doplnková látka vyrobená novým výrobným procesom nemá nepriaznivé účinky na zdravie zvierat, zdravie ľudí ani na životné prostredie. Okrem toho dospel k záveru, že prítomnosť dimetylaminoetanolu (DMAE) na úrovni, ktorá je rovnaká alebo nižšia ako 0,1 %, nemá vplyv na účinnosť tejto kŕmnej doplnkovej látky. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.
                  
               
                     (5)
                  
                  
                     Z posúdenia sodnej soli dimetylglycínu vyrobenej novým výrobným procesom vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedenej látky by sa preto malo povoliť, ako sa stanovuje v tomto nariadení.
                  
               
                     (6)
                  
                  
                     Vykonávacie nariadenie (EÚ) č. 371/2011 by sa preto malo zodpovedajúcim spôsobom zmeniť.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            V prílohe k vykonávaciemu nariadeniu (EÚ) č. 371/2011 sa v štvrtom stĺpci „Zloženie, chemický vzorec, opis, analytická metóda“ pod položkou „účinná látka“ na konci vkladá: „dimetylaminoetanol (DMAE) ≤ 0,1 %“.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. decembra 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 268, 18.10.2003, s. 29.
         
            (2)  Vykonávacie nariadenie Komisie (EÚ) č. 371/2011 z 15. apríla 2011 týkajúce sa schválenia sodnej soli dimetylglycínu ako kŕmnej doplnkovej látky pre kurčatá na výkrm (držiteľ povolenia spoločnosť Taminco N.V.) (Ú. v. EÚ L 102, 16.4.2011, s. 6).
         
            (3)  Vestník EFSA (EFSA Journal) (2018); 16(5):5268.